ZEN ลุยขยายสาขาบุฟเฟ่ต์อาหารญี่ปุ่น พร้อมรุกหนักเดลิเวอรี่ มั่นใจผลงานปีนี้ฟื้นโตแกร่ง
ZEN ลุยขยายสาขาบุฟเฟ่ต์อาหารญี่ปุ่น พร้อมรุกหนักเดลิเวอรี่ มั่นใจผลงานปีนี้ฟื้นโตแกร่ง 
ZEN ลุยขยายสาขาบุฟเฟ่ต์อาหารญี่ปุ่น พร้อมรุกหนักเดลิเวอรี่ มั่นใจผลงานปีนี้ฟื้นโตแกร่ง
15 มี.ค. 2564

นายสตีเว่น ฮอร์ลิเดร์ กรรมการ บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยว่า บริษัทเตรียมขยายสาขาร้านบุฟเฟ่ต์อาหารญี่ปุ่นภายใต้ แบรนด์ ZEN ในเฟส 2 และ 3 อย่างต่อเนื่อง หลังจากในเฟสแรก 16 สาขาได้รับกระแสตอบรับที่ดีจากผู้บริโภค โดยยอดขายในแต่ละสาขาเพิ่มสูงถึง 50%
ทั้งนี้ แม้ว่าอาหารบุฟเฟต์จะมีต้นทุนที่สูง แต่ทางบริษัทได้มีแผนการเจรจาต่อรองเพื่อลดต้นทุนด้านต่าง ๆ ลงมา รวมไปถึงมีการบริหารจัดการค่าเช่าและทรัพยากรบุคคลที่มีประสิทธิภาพ ทำให้ธุรกิจร้านอาหารบุฟเฟต์สามารถสร้างรายได้ที่ดีให้กับทางบริษัท นอกจากนั้แล้ว กระแสการให้บริการแบบบุฟเฟต์ยังทำให้ผู้บริโภคหันกลับมาสนใจในตัว ZEN มากขึ้น แม้แต่สาขาที่ไม่ได้เปิดให้บริการบุฟเฟต์นั้นก็มียอดขายเพิ่มสูงขึ้น 20% เช่นเดียวกัน
ขณะที่บริษัทวางแผนงานในปี 64 จะขยายสาขาให้ถึง 70-100 สาขา ส่วนใหญ่เป็นร้านเขียง, ตำมั่ว และ On the Table พร้อมทั้งวางแผนเปิดแฟรนไชส์ร้านปิ้งย่าง AKA ยังได้รับกระแสตอบรับที่ดีจากผู้บริโภค โดยในปีนี้จะเปิดแฟรนไชส์ AKA ในต่างจังหวัดเป็นแห่งแรกคาดว่าจะเห็นความชัดเจนปลายปีนี้ ขณะที่ร้าน Zen ปัจจุบันมีทั้งหมด 45 สาขา จะปรับรูปแบบเป็นบุฟเฟ่ต์มากขึ้น และธุรกิจแฟรนไชส์อื่น ๆ ก็ยังคงมีความแข็งแกร่ง โดยมีผู้ให้ความสนใจเปิดร้านแฟรนไชส์มากกว่า 30 รายติดต่อเข้ามาอย่างต่อเนื่อง
ทั้งนี้บริษัทยังมั่นใจยอดขายในแต่ละสาขาเดิม (SSSG) จะเติบโตไม่น้อยกว่า 30% แม้ว่าในช่วงเดือน ม.ค.จะยังได้รับผลกระทบจากสถานการณ์โควิด 19 ระลอกใหม่ แต่ในเดือน ก.พ.และ มี.ค.เริ่มมีสถานการณ์ที่ดีขึ้น และแนวโน้มไตรมาส 2/64 จะดีขึ้นเมื่อเทียบกับปีก่อน เนื่องจากไม่มีมาตรการล็อคดาวน์
พร้อมกันนั้น บริษัทจะเน้นขยายช่องทางเดลิเวอรี่ โดยตั้งเป้าหมายเพิ่มสัดส่วนรายได้จากเดลิเวอรี่ให้มากกว่า 10% จากรายได้ทั้งหมด จากปีที่แล้วอยู่ที่ 9.1% โดยในช่วงไตรมาส 1/64 บริษัทตั้งเป้ารายได้จากการบริการเดลิเวอรี่อยู่ที่ 65 ล้านบาท ซึ่งจะมีการลดต้นทุนโดยการเจรจาต่อรองกับพันธมิตรเพื่อลดค่าธรรมเนียม จากปัจจุบันที่มี Grab, Gojek, Food Panda และ Lineman และในช่วงปลายปีที่แล้วได้ขยายช่องทางการจัดส่งใหม่เพิ่มกับทาง Robinhood เพื่อสามารถให้บริการลูกค้าได้อย่างครอบคลุมอีกด้วย
นอกจากนี้ทางบริษัทยังได้ให้ความสำคัญกับการขายสินค้าปลีก ซึ่งจะออกผลิตภัณฑ์ใหม่ร่วมกับพันธมิตร คาดว่าจะวางจำหน่ายได้ภายในปีนี้ และวางแผนเพิ่มช่องทางการจัดจำหน่าย ทำให้ลูกค้าสามารถเข้าถึงสินค้าได้สะดวกมากยิ่งขึ้น ซึ่งจะเป็นการเพิ่มยอดขายให้กับทางบริษัท โดยในปัจจุบันมีสินค้าจำหน่ายที่ แมคโคร โลตัส บิ๊กซี และท้อปส์ โดยในไตรมาส 1/64 ตั้งเป้ายอดขายสินค้าปลีกอยู่ที่ 15 ล้านบาท
ด้าน นางยุพาพรรณ เอกสิทธิกุล รองประธานเจ้าหน้าที่บริหารกลุ่มธุรกิจการเงินและบัญชี ZEN กล่าวอีกว่า ทางบริษัทมั่นใจว่าสถานการณ์ในปีนี้จะมีแนวโน้มที่ดีขึ้น เนื่องจากบริษัทได้ผ่านสถานการณ์ที่เป็นจุดต่ำสุดมาแล้วในปี 63 ประกอบกับความคืบหน้าของการฉีดวัคซีนในปีนี้ รวมถึงที่ผ่านมาทางบริษัทปรับตัวผ่านสถานการณ์โควิด-19 อย่างต่อเนื่อง มีการปรับการขายให้เข้ากับยุค New normal ไม่ว่าจะเป็นการให้ความสำคัญในช่องทางเดลิเวอรี่ การออกผลิตภัณฑ์สินค้าปลีกใหม่ ๆ อีกทั้งยังมีการจัดโปรโมชั่นดึงดูดความสนใจผู้บริโภคด้วยการให้บริการแบบบุฟเฟต์ ซึ่งได้รับกระแสตอบรับที่ดี และทางบริษัทยังคงวางแผนขยายสาขาอย่างต่อเนื่อง
ส่วนของธุรกิจแฟรนไชส์ยังคงมีความแข็งแกร่ง ทำให้บริษัทมั่นใจว่าผลประกอบการในปีนี้จะดีขึ้นกว่าปีที่แล้วที่มีรายได้ 2,333 ล้านบาท เมื่อเทียบกับปี 62 ลดลง 26% ขณะที่มีผลขาดทุน 64 ล้านบาท จากปีก่อนหน้าที่มีกำไรสุทธิ 106 ล้านบาท เนื่องจากผลกระทบของโควิด-19 ซึ่งสัดส่วนของรายได้จะแบ่งเป็นรายได้จากร้านอาหาร 78.1% รายได้จากการขนส่งเดลิเวอรี่ 9.1% รายได้จากธุรกิจแฟรนไชนส์ 8.5% รายได้จากการขายสินค้าปลีก 2.1% และรายได้อื่น ๆ 2.1%
 